Oblayei Froi Nyɔŋma lɛ he Nɔkwɛmɔnɔ Lɛ (Mateo 25:​1-13) | Yesu Wala Shihilɛ\nYESU GBA OBLAYEI FROI NYƆŊMA LƐ AHE NƆKWƐMƆNƆ LƐ\nYesu miihã sane ni ekaselɔi lɛ bi lɛ yɛ okadi ni baahã ana akɛ eba kɛ shihilɛ gbɛjianɔtoo lɛ naagbee lɛ he lɛ hetoo lolo. Enɛ hewɔ lɛ, egba amɛ nɔkwɛmɔnɔ kroko kɛwo amɛŋaa. Mɛi ni yɔɔ wala mli be ni Yesu eba lɛ baana nɔkwɛmɔnɔ nɛɛ mlibaa.\nEje nɔkwɛmɔnɔ lɛ shishi akɛ: “Ŋwɛi Maŋtsɛyeli lɛ tamɔ oblayei froi nyɔŋma ni hole amɛkanei ni amɛtee koni amɛkɛ ayemforo wu ayakpe. Amɛteŋ mɛi enumɔ lɛ kwashiai ji amɛ, ni mɛi enumɔ lɛ hiɛshikalɔi ji amɛ.”​—Mateo 25:1, 2.\nYesu etsɔɔɔ akɛ ekaselɔi lɛ ni nine baashɛ ŋwɛi Maŋtsɛyeli lɛ nɔ lɛ ateŋ fã ji kwashiai ni fã ni eshwɛ lɛ ji hiɛshikalɔi. Moŋ lɛ, eetao etsɔɔ ekaselɔi lɛ akɛ, kɛ́ amɛnine baashɛ Maŋtsɛyeli lɛ nɔ lɛ, no lɛ esa akɛ amɛhã amɛhiɛ ahi amɛhe nɔ. Yesu heɔ yeɔ akɛ esɛɛnyiɛlɔi lɛ fɛɛ baanyɛ aya nɔ aye anɔkwa ni e-Tsɛ lɛ baajɔɔ amɛ.\nYɛ nɔkwɛmɔnɔ ni Yesu gba lɛ mli lɛ, oblayei froi nyɔŋma lɛ fɛɛ je kpo koni amɛkɛ ayemforo wu lɛ ayakpe ní amɛfata ehe kɛya yookpeemɔ okpɔlɔŋmɛɛ lɛ shishi. Kɛ́ ebashɛ shi lɛ, oblayei froi lɛ baasu amɛkanei lɛ kɛbanyiɛ ehiɛ kɛwo ehiɛ nyam kɛya shĩa ni asaa ato ayemforo lɛ. Shi te nibii tee lɛ tɛŋŋ?\nYesu tsɔɔ mli akɛ: “Kwashiai lɛ hole amɛkanei lɛ shi amɛŋɔɔɔ mu amɛfataaa he, shi hiɛshikalɔi lɛ ŋɔ mu amɛwo amɛtɔi amli amɛfata amɛkanei lɛ ahe. Be ni ayemforo wu lɛ sɛɛ miitsɛ lɛ, wɔ ye amɛ fɛɛ ni amɛwɔwɔi.” (Mateo 25:3-5) Ayemforo wu lɛ ebashɛɛɛ shi mra. Esɛɛ gbala shi waa, no hewɔ lɛ, wɔ tsɔ oblayei froi lɛ anɔ. Ekolɛ bɔfoi lɛ baakai nɔ ni Yesu wie yɛ ablade ni tee shɔŋŋ ni “naagbee lɛ, be ni enine shɛ maŋtsɛyeli hewalɛ lɛ nɔ ni eku esɛɛ eba lɛ” he lɛ.​—Luka 19:11-15.\nYɛ oblayei froi nyɔŋma lɛ nɔkwɛmɔnɔ lɛ mli lɛ, Yesu tsɔɔ nɔ ni ba be ni naagbee kwraa lɛ, ayemforo wu lɛ bashɛ shi lɛ mli ekɛɛ: “Nyɔɔŋteŋ tuuntu lɛ, anu bolɔmɔ ko akɛ: ‘Naa ayemforo wu lɛ ee ei! Nyɛjea kpo ni nyɛyakpea lɛ.’” (Mateo 25:6) No mli lɛ, ani oblayei froi lɛ esaa amɛhe amɛto ni amɛhiɛ yɛ amɛhe nɔ?\nYesu tsa nɔ akɛ: “Kɛkɛ ni nakai oblayei froi lɛ fɛɛ te shi ni amɛsaa amɛkanei lɛ. Kwashiai lɛ kɛɛ hiɛshikalɔi lɛ akɛ, ‘Nyɛhãa wɔ nyɛmu lɛ eko, ejaakɛ wɔkanei lɛ miihe agboi.’ Hiɛshikalɔi lɛ hã amɛ hetoo akɛ: ‘Ekolɛ ebashɛŋ wɔ kɛ nyɛ fɛɛ. Moŋ lɛ nyɛyaa mɛi ni hɔ̃ɔ eko lɛ aŋɔɔ ni nyɛyahea eko nyɛhãa nyɛhe.’”​—Mateo 25:7-9.\nNo hewɔ lɛ, oblayei froi lɛ ateŋ mɛi enumɔ ni ji kwashiai lɛ esako amɛhe amɛtoko ni amɛhiɛ bɛ amɛhe nɔ be ni ayemforo wu lɛ bashɛ shi lɛ. Mu ni yɔɔ amɛkanei lɛ amli lɛ faaa, no hewɔ lɛ esa akɛ amɛyatao eko. Yesu wie akɛ: “Shi be ni amɛyaa amɛyahé mu lɛ, ayemforo wu lɛ ba. Oblayei froi ni esaa amɛhe amɛto lɛ kɛ lɛ tee yookpeemɔ okpɔlɔŋmɛɛ lɛ shishi, ni aŋa shinaa lɛ. No sɛɛ lɛ, oblayei froi krokomɛi lɛ hu ba amɛbakɛɛ akɛ: ‘Onukpa, Onukpa, gbelemɔ wɔ!’ Ehã amɛ hetoo akɛ, ‘Lɛɛlɛŋ, miikɛɛ nyɛ akɛ, mileee nyɛ.’” (Mateo 25:10-12) Eji dɔlɛ sane akɛ amɛsaaa amɛhe amɛtooo ni amɛhãaa amɛhiɛ hu ahi amɛhe nɔ!\nBɔfoi lɛ baanyɛ ana akɛ Yesu diɛŋtsɛ ji ayemforo wu lɛ. Etsɔ hiɛ ekɛ ehe eto ayemforo wu he yɛ enɔkwɛmɔnii lɛ eko mli. (Luka 5:34, 35) Shi namɛi ji oblayei froi hiɛshikalɔi lɛ? Be ni Yesu wieɔ “tooku bibioo” ni abaaŋɔ Maŋtsɛyeli lɛ ahã lɛ lɛ he lɛ, ekɛɛ akɛ: “Nyɛwoa nyɛtadei ni nyɛfea klalo ni nyɛhãa nyɛkanei lɛ hu atsoa.” (Luka 12:32, 35) No hewɔ lɛ yɛ nɔkwɛmɔnɔ ni kɔɔ oblayei froi lɛ ahe lɛ mli lɛ, ewaaa akɛ bɔfoi lɛ baana akɛ, amɛ oblayei froi lɛ damɔ shi kɛhã. Belɛ, mɛni Yesu taoɔ etsɔ nɔkwɛmɔnɔ nɛɛ nɔ etsɔɔ amɛ?\nYesu fee enɛ faŋŋ. Emu nɔkwɛmɔnɔ lɛ naa akɛ: “No hewɔ lɛ, nyɛyaa nɔ nyɛbua, ejaakɛ nyɛleee gbi lɛ loo ŋmɛlɛtswaa lɛ.”​—Mateo 25:13.\nNo hewɔ lɛ, Yesu miibɔ esɛɛnyiɛlɔi anɔkwafoi lɛ kɔkɔ akɛ, esa akɛ ‘amɛya nɔ amɛbu,’ koni kɛji eba lɛ amɛyoo. Ebaaba, ni esa akɛ amɛsaa amɛhe amɛto ni amɛhã amɛhiɛ ahi amɛhe nɔ, taakɛ oblayei froi enumɔ ni hiɛ kã shi lɛ fee lɛ, koni amɛhiɛ akaje amɛhiɛnɔkamɔ lɛ nɔ ni juromɔnɔ lɛ ŋmɛɛ amɛ.\nMɛɛ gbɛ nɔ esoro bɔ ni oblayei froi enumɔ ni hiɛ kã shi lɛ saa amɛhe amɛto ni amɛhã amɛhiɛ hi amɛhe nɔ lɛ yɛ bɔ ni oblayei froi enumɔ ni ji kwashiai lɛ fee lɛ he?\nNamɔ ji ayemforo wu lɛ? Namɛi ji oblayei froi lɛ?\nMɛni Yesu taoɔ etsɔ nɔkwɛmɔnɔ ni kɔɔ oblayei froi nyɔŋma lɛ he lɛ nɔ etsɔɔ?\nMɛɛ Yiŋtoo Hewɔ Kristo Baaku Esɛɛ Lɛ?\nMɛɛ yiŋtoo hewɔ Kristo baaku esɛɛ lɛ? Mɛɛ gbɛ nɔ ebaatsɔ kɛba, ni mɛni ebaafee agbɛnɛ?\nKɛmaje Mɔ Ko Kɛmaje Mɔ Ko Esa akɛ Wɔhiɛ Ahi Wɔhe Nɔ​—Oblayei Froi Lɛ\njy yitso 112 bf. 260-261